بدون مقدمات اللي ينادونه حق الفاتح لازم يقولوا لنه شنهي الضمانات أن خطاب قائدهم المظفر المكنى بـ (لا فاتح دون القائد ) لن يحتوي على طلبات شاذة كالإفراج عن مشيمع والسنكيس مثل أول تجمع ولا بيقول نعم للحوار ويتحدى شعب الفاتح اللي يقول لا للحوار.
شنهي ضماناتهم أنه ما يستغل وقفتنه لتمرير قضايا مرفوضة شعبيا ؟
بايينه واحد ايقول طلعوا ولا عليكم من المتكلم عاد ذي اللي يسمونه الاستحمار السياسي وقفته في الفاتح معناتها أنني وقعت شيك على بياض وموافقة مقدما على اللي بينقال ومنحت المتكلم صفة الناطق باسمي وهو أي شيخكم وقائدكم مقطوعة علاقته بالناس ما أحد يعرف شبيقولإلا ساعة إلقاء الخطاب وكل واحد وحظه يعني ياصابت وقال حجي زين ياخابت ووهقنه في مصيبة يديدة.
ومعروف بالسياسة اللي يحضر بناء على دعوة أي جمعية سياسية فهو محسوب منها أو على خطها من جذي جمهور وعد مع الوفاق يعني مواقفة على خطوات الوفاق فهل احنه جمهور جمعية المحمود ؟ هل نحن من الإخوان المتأسلمين ؟ شنهو موقفنه السياسي من التجمع والجمعيات حق ناخذ من وقتنه ونروح
واحد منكم يالطيبين بيقول : نحن يا أخت أمينة نخرج من أجل الاتحاد الخليجي وأنا أقول والله الخليفة والصباح وال ثاني وال سعود مب نايمين عند باب الفاتح وناطرينه حق يتخذون قرار أن الاتحاد سيكون أو لايكون حسب كثافة تواجدنه ومب حاجة لوجودنه في الفاتح المحتاج إلى وجودنه في الفاتح هي الحكومة اللي مطنشة وعاطيتنه (السين) والجمعيات التي دخلت مرحلة الاحتضار السياسي والناس قربت تنساها .
زين المفروض أن الحكومة والتجمع والجمعيات إذا بغت وقفتنه معها أن تعاملنه بالطيب في الرخاء فنكون معها في الشدة ولا تظن أن أمر الشارع السني عند عبداللطيف أو الإخوان المنبوذين فلا أحد له كلمة على الشارع السني إلا ضميره وعقله الواعي وردوا إلى نتائج انتخابات 2010 حق مايقص عليكم أحد ويقولكم أنه يملك زمام الشارع ويروج لأكذوبة أن المحمود هو مرجعية الشارع السني ههه عاد ذي بصراحة نكتة لأن السنة ولا مرة في التاريخ كان لهم مرجعية وهذا من رحمة الله بالأمة الإسلامية .
بيقولي واحد منكم بطالع حق البحرين ولا عليهم من كل ماسبق وسأقول لهم ذهبتم أم لم تذهبوا سيفعلون مايريدون أركضوا خفافاً وثقالاً للتجمع ومدوا أطواق النجاة للمتسلقين في التجمع والجمعيات وقصوا على روحكم .
بيقول واحد منكم بنوقف في الفاتح حق نقول للعالم اننا سكان البحرين وأن المجنسين من المحمرة من آل الحمار لايمثلون إلا أنفسهم وسأقول لهم : نحن هنا أثبتناها للعالم في خروجنا الأول والثاني والثالث والرابع العالم يعلم يقيناً أننا هنا ولو قررت الدولة عمل استفتاء بيلاقونه راقدين عند الصناديق قبلها بيومين ولو بغوا يدشون حرب فالدروع صدورنه والقنابل اجسامنه مب محتاجين أننا نثبت شيئ تجمع المحمود والجمعيات هي التي تحتاج وقفتكم حق تثبت أنها قادرة على الثبات على جتوفنه وتسلق المزيد من الآلآم والأمال للوصول لأغراضهم الشخصية .
انزين بيينه واحد ويقول بنطلع نحر إيران ونرد لدعوتها اليوم للخروج ضد الاتحاد باقوله بالعكس كلما إيران استخفت أكثر كلما قادتنه الباردين اللي صار لهم 30 سنة في مجلس التعاون ماسووا شي بيتحركون خلهم يخافون يمكن الخوف يحل أزمة شعوب المنطقة اللي محتاجة للاتحاد
بيقول أحد المرجفين أنه يجب أن نخرج لنثبت ولائنا باقوله انطم وجب جبك الله ولا كلمة ولائنا جافه العالم واحنه نشغل المدارس والوزارات ونطلع بالشوارع اللي خاف المسؤولين يطلعون فيها بدون حراسة ولائنا جافته الدنيا واحنه ندافع عن ديرتنه بدمنه ولائنا الوطني أشرف من أن تطريه ألسنتكم الجذابة اللي صارت ماتنطق حتى تقبض المقسوم بيزات ومناصب ولاتحدوني أقول اللي عندي حق ماتطيح البقية الباقية من كرامتكم يابلاعين البيزة واتشرشحون عدل احنه اللي نبي تجمع المحمود والإخوان والجمعيات وبعض أطراف الحكومة يثبتون لنه ولائهم ويقدموا حبهم للبحرين على أغراضهم الشخصية الدنيئة
أنا مع الاتحاد الخليجي
أنا مب رايحة الفاتح